РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/296-17

3. јануар 2017. године

Б е о г р а д

ЗАПИСНИК

24. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 22. ДЕЦЕМБРА 2017. ГОДИНЕ

Седница је почела у 9 часова и 8 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Студенка Ковачевић, Зоран Бојанић, Томислав Љубеновић, Бранисалв Михајловић, Дејан Николић, Горица Гајић, Иван Манојловић, Снежана Р. Петровић и Војислав Вујић.

Седници су присуствовали заменици одсутних чланова Одбора: Милимир Вујадиновић (заменик члана Одбора Јелене Мијатовић), Наташа Михаиловић Вацић (заменик члана Одбора Владимира Маринковића)

Седници нису присуствовали чланови Одбора: Драгомир Ј. Карић, Иван Костић, Новица Тончев и Здравко Станковић, нити њихови заменици.

Седници су, на позив председника Одбора, присуствовали: Јанез Копач, директор Секретаријата Енергетске заједнице (ЕнЗ), Барбора Појнер, шеф Одсека за информисање у Секретаријату ЕнЗ, Мирјана Филиповић, државни секретар у Министарству рударства и енергетике и Јелена Симовић, помоћник министра рударства и енергетике, шеф Сектора за међународну сарадњу.

Приликом утврђивања дневног реда, председник је предложила да се дневни ред предложен у сазиву допуни тачком „Разматрање Предлога одлуке о избору председника и чланова Савета Агенције за енергетику Републике Србије (број 119-3716/17 од 24. новембра 2017. године)“. Одбор је већином гласова утврдио следећи

Д н е в н и р е д

1. Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике;

2. Разматрање Предлога одлуке о избору председника и чланова Савета Агенције за енергетику Републике Србије (број 119-3716/17 од 24. новембра 2017. године).

Прва тачка: **Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике**

Јанез Копач, директор Секретаријата ЕнЗ, изразио је задовољство што пету годину за редом има могућност да представи Годишњи извештај Секретаријата Енергетске заједнице о напретку Републике Србије у имплементацији прописа из области енергетике. Енергетска заједница постоји већ 12 година. Од 1. јула 2017. године Грузија је нова држава чланица. Белорусија је прошле године поднела молбу за стицање статуса посматрача, али још није примљена у круг посматрача због нерешених питања са Литванијом. На почетку оснивања ЕнЗ, циљ је био да се после ратова на Балкану поново формира тржиште електричне енергије, а касније је та идеја проширена на гас, енергетску ефикасност и обновљиве изворе енергије. Уговор о оснивању Енергетске заједнице има елементе уговора о Европској унији у малом, за сектор енергетике. Главни циљеви су били, и данас су, како привући инвестиције у производњу елекричне енергије и трговину гасом, успоставити интегрисано регионално и пан-европско тржиште електричне енергије, обезбедити сигурност снабдевања и конкуренцију на регионалном нивоу. Током 12 година постојања, acquis ЕнЗ се доста проширио, пошто Mинистраски савет ЕнЗ усваја директиве и уредбе на исти начин као и Савет министара за подручје Eвропске уније. Сада acquis EнЗ чине 22 директиве из подручја гаса, елекричне енергије, животне средине, обновљивих извора енергије, енергетске ефикасности, нафте, енергетске инфраструктуре и климатских промена. Ове године је ЕнЗ проширила оквир деловања новом димензијом која се зове климатска димензија. Најважнији прописи на којима се сада ради су тзв. Трећи пакет прописа за електричну енергију и гас који је морао бити имплеметиран до 1. jануара 2015. године. Примена Директиве о великим ложиштима је доста комликован захват, као и Уредбе о енергетској инфрструктури.

Србија је доста добро позиционирана у имплементацији правног оквира ЕнЗ, иако има још отворених питања. Осим у области енергетске ефикасности, промене у односу на претходну годину су мале када се ради о имплементацији, док транспоновање acquis-а није проблем. Према Извештају, када је у питању електрична енергија, Србија је доста напредна у односу на остале државе чланице ЕнЗ. Прва је пренела Трећи енергетски пакет прописа у свој правни поредак, али заостаје у имплементацији, нарочито у погледу власничког раздвајања оператора преносног система Електромрежа Србије (ЕМС) и функционалног раздвајања оператора дистрибутивног система унутар Електропривреде Србије (ЕПС). Црна Гора, Албанија и Косово су већ раздвојиле операторе преносног и дистрибутивног система. Операторе дистрибутивног система је раздвојила и Макендонија, али није раздвојила операторе преносног система. ЕМС не учествује у регионалној платформи за координисану алокацију капацитета - Coordination Auction Office in South East Europe (SEE CAO) са седиштем у Подгорици, али је на граници са Хрватском почела расподела капацитета преко европске платформе Joint Allocation Office (JAO) из Луксенбурга. Србија је била прва држава у региону која је применила прописе којима се омогућава да сви купци елекричне енергије имају право да слободно бирају свог снабдевача од 1. јануара 2015. године, али и даље постоји регулисана цена електричне енергије за домаћинства и мале купце. Тржиште електричне енергије је потпуно функционално и Србија је једина земља у региону која је то успела у тој мери. Балансно тржиште електричне енергије је потпуно функционално, али је цена балансне енергије и даље регулисана, што није тржишни приступ. Регулатива о транспарентности је потпуно транспонована, али су за потпуну примену потребне још неке измене Закона о енегретици које Министраство треба да припреми. Приоритети за следећу годину су да се усагласе подзаконска акта са Законом о енергетици, раздвоји и сертификује оператор преносног система ЕМС и изврши функционално раздвајање оператора дистрибутивног система унутар ЕПС. Елекромрежа би морала да приступи регионалној Канцеларији за координисану алокацију прекограничних капацитета - CAO. Највећи проблем у целом региону на подручју електричне енергије је неразрешен однос између ЕМС и КОСТТ (оператор преносног система из Приштине), који блокира многе позитивне промене у области електричне енергије на регионалном нивоу. Било је више предлога како да се реши овај проблем. Последњи предлог Владе Немачке је да се тај однос решава у оквиру Центра за решавање спорова унутар ЕнЗ. Писмо је послато властима у Приштини и српским властима у Београду. Из Приштине је стигао позитиван одговор, али из Београда још увек нема одговора.

Када је реч о гасу, Србија је прва држава чланица која је правовремено пренела тзв. Трећи пакет прописа из области гаса, али је и прва која га није имплеметирала. Највећи проблем је што у ЈП ,,Србијагас“ није раздвојена делатност преноса и дистрибуције, што је једини услов за отварање преговарачког Поглавља 15 - Енергетика. Обавезне резеве нафте, које су биле један од услова за отварање преговарачког погавља је испуњен, али раздвајање делатности ЈП ,,Србијагас“ није. У октобру 2016. године, у Сарајеву је одржан састанак Министарског савета ЕнЗ за који је био припремљен предлог мера (санкција) потив Србије, али је непосредно пре његовог одржавања Влада Републике Србије усвојила Акциони план за реструктурирање ЈП ,,Србијагас“ и то је било довољно да тачка везана за ,,Србијагас“ не буде на дневном реду Министарског савета. Акционим планом било је предвиђено да ће комплетно раздвајање „Србијагас“-а бити завршено у априлу 2017. године. До сада практично ништа још није предузето по том питању. То представља проблем за Србију, не само због непоштовања међународних обавеза, већ и за српске купце гаса, јер ЈП ,,Србијагас“ не дозвољава никакву конкуренцију и нема конкуренције у овој области. Очекује се реакција Владе Републике Србије која би морала на неки начин да имплементира Закон усвојен још 2014. године. Србија, поред ,,Србијaгас“-а, има и ,,Југорозгас“, оператора преносног система на подручју Ниша. Према Трећем енергетском пакету који је Србија усвојила, сваки оператор преносног система мора да буде сертификован. Агенција за енергетику (АЕРС) мора да провери да ли је раздвајање извршено само на папиру или и у пракси. АЕРС је донела Одлуку о сертификацији ,,Југорозгас“, иако у пракси није дошло до раздвајања „Србијагас“-а, али „Србијагас“ бар нема сертификат. Против Републике Србије је покренут прекршајни поступак због нераздвајања ,,Србијгас“-а и ,,Југорозгас“-а, а спор се додатно закомпликовао јер је АЕРС, пре доношења Одлуке о сертификацији ,,Југорозгас“-а, тражила и добила мишљење Секретаријата ЕнЗ да ,,Југорозгас“ није правилно раздвојен. За следећу годину остаје обавеза да оператор преносног система предложи подзаконски акт које треба да усвоје Министраство рударства и енергетике и Влада. Са законом су сада усклађена само подзаконска акта за које је био надлежан регулатор - АЕРС. Опструкција ,,Србијагас“-а према поштовању закона и раздвајању делатности је велики проблем за Србију.

Што се тиче регулатора, независност АЕРС је од великог заначаја за функционисање енергетског тржишта. Независност АЕРС је у пракси ослабљена у Србији због буџетске несигурности, јер регулатор не може сам да донесе финансијски план као што би то требало да буде и нема право изрицања казни. То није у супротности са Трећим енергетским пакетом, али слаби регулатора. Према Трећем енергетском пакету, казне које се изричу су драконске, драстичне, могу бити и до 10% годишњег прихода неког енергетског предузећа. У земљама где регулатор има овлашћење за изрицање казни, регулатора схватају веома озбиљно. Неке државе чланице ЕнЗ су усвојиле то решење у свом закону о енергетици, па су регулаторна тела у Украјини, Грузији и Македонији изузетно јака, док у Србији регулатор може само да покрене поступак за који је надлежан суд. Поред тога, АЕРС нема аутономију у утврђивању плата запослених, а запослени у АЕРС морају да буду плаћени слично као у индустрији, ,,Србијагас"-у, ЕМС-у или ЕПС-у, како стручни кадрови не би напуштали државне институције. АЕРС је доказала знање из области регулације тржишта и функционише углавном добро, али доношење позитивне одлуке у сертификацији ,,Југорозгас“ и „ЕМС“ упркос очигледним недостацима, доводи експертизу у питање. Имајући у виду да на чело АЕРС долазе нови људи, очекује се другачије вођење Агенције.

Када је у питању нафта, Србија је усвојила скоро сва подзаконска акта за примену Директиве о нафтним резервама. Тренутно су процењене резерве нафте на нивоу десетодневне просечне дневне потрошње. Потребно је да се усвоји План за кризне ситуације који није достављен, а требало је да буде достављен још 2016. године. Што се тиче обавеза из Директиве о нафтним резервама, Србија је скоро у потпуности ускладила прописе са обавезама из Уговора о оснивању ЕнЗ и најнапреднија је земља у региону.

У делу Извештаја који се односи на обновљиве изворе енергије, наведено је да је извршена имплементација Директиве о обновљивим изворима енергије. Србија је у 2015. години достигла 21,8% удела обновљивих извора енергије у финалној потрошњи електричне енергије, што је нешто испод трајекторије од 22, 9% на путу достизања циља од 27% на који се Србија обавезала до 2020. године. Србија може да се врати на трајекторију, а приоритет је измена Закона о енергетици, како би се увела нова шема субвенција за обновљиве изворе енергије. Тренутно се субвенција додељује у виду тзв. фид-ин тарифе, тј. фиксног износа за киловат/сат електричне енергије произведене из неколико врста обновљивих извора, као што су ветрогенератори или соларни панели. У Европској Унији се сада исплаћује тзв. тржишна премија, а фид-ин тарифа се напушта. Тржишна премија је флексибилна и јефтинија је од фид-ин тарифе. То није обавеза Србије, али се више исплати, јер се за исти износ може субвенционисати већа количина електричне енергије из обновљивих извора. ЕнЗ је у јуну ове године послала помоћ Републици Србији, као и осталим чланицама ЕнЗ, у виду амандмана на Закон о енергетици којим би била уведена тржишна премија. Албанија је већ усвојила закон, у Црној Гори је у фази међуресорних консултација, у Македонији се води јавна расправа и процене су да ће до марта следеће године ове измене бити усвојене, а у Украјини је у току јавна расправа. ЕнЗ жели да охрабри Србију на измену Закона о енергетици у овом смислу.

Директива о енергетској ефикасности још није пренета у правни поредак Србије, али су у току припреме за измену Закона. Рок за транспозицију је био 15. октобар 2017. године, Србија мало касни, али је на добром путу, јер ни једна земља чланица није ову директиву транспоновала на време. Приоритет је доношење новог Закона о ефикасном коришћењу енергије. Што се тиче имплементације Директиве о енергетској ефикасности у зградарству, закон је усвојен, али недостају подзаконска акта. Потребно је јачање институција на државном и локалном нивоу, а укидање Агенције за енергетску ефикасност 2012. године сматра се погрешним кораком.

Део Извештаја се односи на животну средину и примену седам директива. Најзахтевнија за Србију је Уредба о ограничењу емисија одређених загађивача у ваздух из великих ложишта. Србија је усвојила Национални план за смањење емисија штетних гасова и од 2018. године почиње обавеза извештавања Секретаријата ЕнЗ. Отворен је спор у вези Директиве о смањењу садржаја сумпора у одређеним течним горивима, јер је српска Влада продужила важење подзаконског акта до краја 2019. године, иако је та Директива морала бити имплементирана још 2012. године. Проблем је адаптација Рафинерије нафте у Панчеву која је у току, и до краја 2019. године овај пропис би требало да буде имплементиран. Што се других директива тиче, нема већих проблема.

У делу Извештаја који се односи на статистику, наведено је да је статистика у Србији доста добра. Једина примедба је да је потребно употпунити месечну статистику везано за потрошњу нафте и нафтних деривата.

Енергеска заједница постала је енергетско - климатска заједница, јер је то усмерење европске енергетске политике након Париског уговора из децембра 2015. године, који је Србија ратификовала у мају 2017. године. Политика заштите климе постаје део енергетске политике у Европској унији и због тога је саставни део енергетске политике унутар ЕнЗ. Србија припрема Нацрт закона о климатским променама, прва је у региону и добро је што ће усвајање закона увести правне механизме у ову област. Што се тиче дозвола за нове емисије, многи ће то видети као додатну компликацију, али је потребно због спровођења политике о климатским променама. Потребно је усвојити Националну стратегију за борбу против климатских промена, која је сада у раној фази. Европско опредељење је да се у наредне две до три године једним стратешким документом обухвате и енергетика и климатске промене, јер 80% емисија гасова са ефектом стаклене баште долази из енергетике. То је задатак за све чланице ЕнЗ, пошто су то комликовани документи о којима треба мислити још данас.

Мирјана Филиповић, државни секретар у Министарству рударства и енергетике, истакла је да је Србија је прва држава чланица ЕнЗ која је усвојила и примењује Закон о енергетици. Транспозиција acquis-а није завршена у свим сегментима, нарочито што се тиче гасног тржишта, али има и делова који су добри с обзиром на захтеве и дати временски оквир. Што се тиче Директиве о садржају сумпора у горивима и везано за нафту, припремљен је подзаконски акт и процедура како ће се та обавеза регулисати у оквиру Нафтне индустрије Србије (НИС). Пројекат у Рафинерији нафте Панчево је у току, у питању су инвестиције које захтевају време и новац. Да би неке од обавеза могле бити испуњене било је неопходно да се, у срадњи са НИС, донесе акциони план на нивоу државе, иако та обавеза стоји још од 2012. године. У вези тржишне премије за обновљиве изворе енергије, истакла је да ће се проучити у оквиру Министарства, како би постојећи механизам остао одржив, имајући у виду уговоре о откупу електричне енергије које су потписани (Power Purchase Agreements). Уговори се морају поштовати и спровести за објекте који су већ у фази изградње и који имају свој инвестициони ток. Министарство разматра и начин како су друге земље примениле предлог ЕнЗ за измену закона, да не би дошло до тога да се постојећи пројекти и систем уруше. Што се тиче енергетске ефикасности, у току је процедура за измене Закона о ефикасном коришћењу енергије. Пажња је усредсређена и на сарадњу са осталим међународним институцијама, пре свега са Светском банком, која је препознала неопходност и потребу да се том сегменту да већа димензија. „ЕМС“ имала обавезу да буде чланица CАО асоцијације, али то јој није омогућено. CАО асоцијација има седиште у Подгорици. Њене чланице су, између осталих, и тзв. држава Косово и Албанија, одлучује се једногласно и Србија није успела да добије сагласност, односно била је блокирана и имала проблеме да постане члан или акционар те компаније. Зато је искористила могућност коју је имала и „ЕМС“ је постала чланица JAO. Уговор је потписан почетком децембра и прве алокације су се одиграле на граници са Хрватском, чиме је обавеза испуњена. Последњих пар година се ради на функционалном раздвајању у оквиру оператора дистрибутивног система у саству ЈП „ЕПС“, у складу са Законом о енергетици, Законом о јавним предузећима и Законом о привредним друштвима, што није једоставан процес јер ЈП „ЕПС“ има десетину зависних привредних друштава. То захтева додатне радње које имају социјалу димензију, о којој се у Србији мора водити рачуна. У претходном периоду је решавано питање имовинских односа ЈП „ЕПС“ и оператора дистрибутивног система, што је фаза раздвајања делатности која се захтева. То су процеси који су у току. Сертификација „ЕМС“ условно је извршена. Неопходне су биле измене Закона о Влади и Закона о министрствима, што је и урађено. Србија је увек за разговор у оквиру ових процеса, а увек је могуће нешто урадити боље и квалитетније, за шта је потребно време. Захтев ЕнЗ за учешће у поступку медијације између ЕМС и КОСТТ је стигао у Владу Републике Србије, која ће размотрити на који начин и у ком формату ће учествовати у том поступку, у складу са Бриселским споразумом. Овај процес је за Србију више политички него технички, захтева у предстојећем периоду разматрање свих страна које су укључене.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

-да ли у Србији постоји превод Извештаја о напретку Републике Србије у сектору енергетике и због чега је Извештај члановима Одбора достављен на енглеском језику;

- каква је позиција Србије у односу на друге државе чланице у погледу губитака у дистрибутивној мрежи електричне енергије, с обзиром да је у Извештају наведено да су губици дистрибуције у 2015. години били 14,10 %, а у 2016. години 12, 95%;

- какви су планови да се губици сведу на оптималну меру;

- који су узроци стагнације потрошње електричне енергије у домаћинствима, имајући у виду да је у 2015. години потрошња износила 14,062 гигават сати, а у 2016. години 13,931 гигават сат;

-зашто укупна потрошња енергије у Србији стагнира, шта је узрок.

У расправи је изнета формално-процедурална примедба што материјал за седницу није раније достављен и што је Извештај достављен на енглеском језику, без превода на српски језик. Презентација је достављена на српском језику, али је презентација помоћни документ. Изнето је мишљење да су и Извештај и презентација директора Секретаријата ЕнЗ квалитетна документа, која члановима Одбора треба да буду достављена преведена на српски језик, чиме се чува достојанство и углед инститиуције. Имајући у виду да су у структури производње електричне енергије термоелектране заступљене са 54%, гас 5%, хидроелектране 41% и остали извори 5%, изнето је мишљење да треба смањивати удео енергије произведене у термоелектранама, а повећавати удео производње електричне енергије из обновљивих извора. Дужина мреже за пренос гаса је око 2 423 km, и у 2015. и 2016. години стагнира, а дистрибутивна мрежа је са 16 532 km порасла на 16 653 km. Изнето је мишљење да Србија треба да ради на повећању броја корисника гаса. Обновљиви извори енергије су императив, нарочито у еколошком погледу, па је раст спор, имајући у виду да је 2016. године производња електричне енергије из обновљивих извора износила 3 051 MW, а 2015. године 2 914 MW. Што се тиче енергетске ефикасности, дат је преглед од 2012. године закључно са 2015. годином. У укупној енергетској потрошњи домаћинства су 2012. године учествовала 36%, 2013. године 33% , 2014. године 34% и 2015. године 32%, што је опадајући тренд и што је забрињавајуће. Исти је тренд и у индустрији. Изнета је примедба да у Извештају не треба користити аргумент да плате у Агенцији за енергетику морају да се изједначе са истима у Бечу како стручњаци не би одлазили у Беч, јер би и у осталим институцијама плате требало изједначити са страним.

Изнето је да, када је реформа „ЕПС“ у питању, Министарство рударства и енергетике води рачуна о социјалној компоненти, јер велики број породица живи од „ЕПС“. У делу Извештаја где је наведено да предузеће „ЕМС“ и даље не учествује у регионалној Платформи за координисану алокацију капацитета SEE CAO, примедба не стоји, јер је на граници са Хрватском почела алокација прекограничних капацитета преко JAO платформе. Поређења Србије и Украјине нису адекватна, јер је Србија је кандидат за приступање ЕУ са великим бројем отворених поглавља, док земље као што су Грузија и Украјина нису кандидати.

Када је реч о стагнацији потрошње електричне енергије и гаса, изнето је мишљење да подаци указују да је то резултат активности које Србија спроводи на европском путу и да се примењују европске директиве које се односе на уштеду енергије и на прелазак на тзв. зелене енергије. Енергетска политика је ушла у фокус свих политичких дешавања у свету, региону и у Србији. Није лако решити питање гаса и електричне енергије у смислу раздвајања делатности и Србија је, у многим политикама, жртва односа великих енергетских сила, посебно када је реч о гасу. Досадашња сарадња Народне скупштине са Енергетском заједницом је јако добра, што је резултирало тиме да је Србија прва у региону успела да транспонује Трећи пакет директива из области енергетике у свој Закон, 29. децембра 2015. године, и једна је од првих земаља која је усвојила Закон о ефикасном коришћењу енергије. Проблеми у имплементацији постоје, када се посматрају ваши стандарди и стандарди које земље потписнице Уговора о Енергетској заједници морају да поштују. Република Србија је на европском путу и жели да достигне стандарде и да функционише у складу са тим стандардима. Агенција за енергетику Републике Србије је конципирана у закону као независно тело које је у надлежности Народне скупштине, али независност не значи да треба да буде изнад свих других институција и да буде независна у свом раду у смислу прихода, расхода, запошљавања, изрицања казни. Ту је сукоб две пословне културе и поделе правних норми. У региону не постоји земља која има толико независну агенцију која може да приходује на тржишту, изриче одређене казне, наплаћује, а да никоме не полаже рачуне за то, у смислу финансијских и других извештаја, запошљавања и др. Агенција је у Србији регулаторно тело у надлежности Народне скупштине Републике Србије, која усваја финанасијски извештај на Одбору за финансије, републички буџет и контролу трошења јавних средстава. За организациону структуру и запошљавање надлежан је Административни одбор, а годишњи извештај о свом раду подноси Одбору за привреду, регионални развој, трговину, туризам и енергетику. На основу извештаја је примећено да Агенција има проблема са кадровима, има 13 људи мање, посебно недостају електроинжењери, тако да наводи у Извештају о потреби повећања броја људи у Агенцији нису реални, јер Агенција не може да попуни постојећа слободна радна места. Стручни људи увек одлазе на боља радна места, а мали број стручњака у Агенцији заиста раде јако добро свој посао. Агенција у будућности треба да имплементира директиве које се могу спровести корак по корак, поготово за област енергетске ефикасности и обновљивих извора енергије.

Примећено је да је Србија у Извештају, на страни број седам, представљена као веома озбиљна земља која је приступила решавању свих проблема, било да су наслеђени, било да су стечени у садашњем раду. На графикону на седмом слајду презентације (Преглед имплементације у државама чланицама) види се да Србија стоји веома добро по свим показатељима. Влада Републике Србије се залаже да се проблем раздвајања делатности доведе до нивоа који ће бити задовољавајући. У области енергетске ефикасности учињени су одређени помаци уз вођење рачуна о социјалнј компоненти. У Ужицу се дају повољности за прикључивање на гасну мрежу, с обзиром да Ужице има велики број приватних котларница на чврста горива. Влада Републике Србије на националним нивоу и локални нивои власти, чине велике напоре да захтеви у енергетском сектору наведени у Извештају буду имплементирани и примењени у пракси. На путу имплементације закона и законских аката потребан је велики број активности. Република Србија чини максималне напоре и показује добру вољу да имплементира прописе као равноправна чланица Енергетске заједнице.

Изнето је мишљење да је енергетски систем Косова и Метохије део енергетског система Електропривреде Србије, јер је дуги низ година Република Србија у свим деловима земље градила енергетске системе. У Републици Србији је било више од 130 агенција, сада их има много мање, финансирају се из буџета Републике Србије, а одлуке о броју и висини примања запослених доноси Административни одбор Народне скупштине.

Из расправе је закључено да многи проблеми произилазе из нерешеног статуса Јужне српске покрајине. Приоритет грађана Србије је, пре свега, територијални интегритет Републике Србије, од чега грађани Србије неће одустати због јефтиније струје и добијања погодности као потрошача. Влада и министарства решавају питања колико је могуће, не постоји незадовољство уколико се тиме чува интерес Републике Србије и изнето је уверење да ће се наћи начин да се, чувајући тај интерес, доћи до остварења и осталих интереса.

Примећено је да је у Извештају Јужна српска Покрајина Косово и Метохија обележена звездицом, са напоменом да је то у складу са Резолуцијом УН 1244, која гарантује интегритет Републике Србије, чија је Покрајина КиМ саставни део и изнета је дилема како је дошло до тога да Косово постане члан CAO и да добије право да улаже вето на одлуке тог тела. Изнето је мишљење да тој територији треба да се укине право гласа и указано да Република Србија отплаћује кредите за изградњу бране на акумулационом језеру „Газиводе“.

У одговору на коментаре и питања изнета у расправи, Јанез Копач је истакао да наводи у Извештају о напретку нису критика, већ приказ стања у сектору енергетике, који служи као помоћ при свакодневном раду и доношењу одлука. Поред тога, Европска комисија у целини преузима Извештај, тако да утиче на процес преговора о приступању Србије ЕУ. У погледу губитака у дистрибутивној мрежи електричне енергије, неке државе чланице ЕнЗ, као што је Црна Гора, веома су успешне у снижавању губитака у дистрибутивном систему. Неке земље имају много веће губитке, а на другом месту по успеху је Молдавија. На истом нивоу као Србија је Украјина, али постоје и земље са далеко већим губицима. То зависи и од тарифног система, који мора да буде стимулативан за нова улагања, а тарифни систем је у надлежности Агенције за енергетику, односно регулатора. Секретаријат ЕнЗ припрема препоруке како треба да изгледа тарифа, односно методологија успостављања дистрибутивне тарифе, како би била стимулативна за улагања. Целокупна политика ЕУ базира се на томе да се већом енергетском ефикасношћу дезавуише социјалистички приступ заснован на претпоставци да је за раст бруто домаћег производа неопходан раст потрошње енергије. Циљ је да бруто друштвени производ расте, а да потрошња енергената пада, у томе је светла будућност, није више у паралеленом расту. Што се тиче независности Агенције за енергетику, постоје две културе, односно два начина успостављања функционисања државе. Некада је и у земљама ЕУ постојала подела власти на законодавну, извршну и судску, а данас у ЕУ постоји четврта грана власти, а то су регулатори, независна регулаторна тела у области телекомуникација, заштите конкуренције, енергетике и за још неке области. Четврта грана власти је независна у смислу да сама о себи одлучује, али никада није потпуно независна, јер је именује Парламент или Влада. То није потпуна независност и не може бити, али их треба пустити да раде свој посао и дати им аутономију у успостављању финансијског плана и плана кадрова. У региону такви регулатори постоје у Хрватској, Словенији и Мађарској, а без судских овлашћења постоји у Црној Гори. Извештавају парламенте, али имају аутономију да успоставе свој финансијски план. Што се тиче потешкоћа са имплементацијом прописа у области гаса, предузеће „Србијагас“ је држава у држави и изнад закона је. Подзаконска акта која су морала бити усвојена и имплементирана пре 1. јануара 2015. године, још увек нису усвојена. У путоказу који у октобру прошле године усвојила Влада, постојала је и обавеза да се Секретаријат ЕнЗ извештава о напретку сваког месеца, али није спроведена и проблем остаје отворен. Није проблем само у односу према Секретаријату ЕнЗ, већ је проблем придруживања ЕУ, јер је главни услов за отварање преговарачког поглавља. На крају, то је проблем за српске потрошаче гаса који немају приступ јефтинијем гасу, пошто нема конкуренције. На састанку са директором предузећа „Србијагас“ одржаном пре два месеца, дато је обећање да ће се процес покренути, али се то није десило. Када се оснивала Канцеларија за координацију расподеле прекограничних капацитета 2012. године или 2013. године, Република Србија је била најнапреднија држава чланица и желела је да канцеларија буде у Београду, што је на неки начин било и логично пошто је Београд увек и био центар у региону и има осам граница. Међутим, донета је одлука да се Канцеларија успостави у Подгорици и Србија није желела да сарађује, упркос молбама. Канцеларија је заживела и данас повезује границе Хрватске, Босне и Херцеговине, Црне Горе, Албаније, Грчке, Турске, Македоније. Србија жели да сарађује, али само на бази уговора о услугама. Прошло је много година, сарадње која би била корисна за потрошаче електричне енергије није било. Спор је разрешен сарадњом Србије са JAO. Против Републике Србије је вођен поступак пред Саветодавним телом ЕнЗ, које је донело одлуку у корист Републике Србије и тај случај више не постоји.

У закључку је истакнуто да је Република Србија у извештајном периоду показала добру вољу, да је активна у уговорном процесу и да не одустаје од тога да буде лидер у ЕнЗ у примени европских прописа, јер је озбиљна земља и партнер у дијалогу и земља која има највише отворених поглавља за приступање ЕУ. Изражена је нада да ће господин Копач, поред тога што је стари гост и драги пријатељ који одлично говори српски језик, истрајати на објективности и примени истих стандарда у дијалогу приликом сагледавања питања у надлежности ЕнЗ, која ће до следећег извештаја бити предмет решавања. Председник Одбора је образложила да се на званичном сајту Секретаријата ЕнЗ извештаји објављују на енглеском језику који је званични језик ЕнЗ, да Министарство рударства и енергетике не обезбеђује званичан превод Извештаја, а да је господин Копач учинио напор да посланици добију презентацију на српском језику. Сва питања постављена у расправи односе се на рад Министарства рударства и енергетике. У том смислу, Министарство треба да доставља тромесечне информације о раду које ће Одбор разматрати, у складу са чланом 229. Пословника.

У дискусији су учествовали Снежана Б. Петровић, Александра Томић, Зоран Бојанић, Милимир Вујадиновић, Бранислав Михајловић и Иван Манојловић, као и Мирјана Филиповић и Јанез Копач.

Друга тачка дневног реда – **Предлог одлуке о избору председника и чланова Савета Агенције за енергетику Републике Србије**

Одбор је размотрио Предлог одлуке о избору председника и чланова Савета Агенције за енергетику Републике Србије и поднео Извештај Народној скупштини.

У уводним напоменама председник Одбора је образложила процедуру избора председника и чланова Савета Агенције за енергетику Републике Србије предвиђену Пословником и Законом о енергетици. У складу са чланом 40. Закона о енергетици, Влада је, као овлашћени предлагач, поднела Народној скупштини Предлог одлуке о избору председника и чланова Савета Агенције за енергетику Републике Србије, 24. новембра 2017. године.

Влада је 24. јануара 2017. године образовала Комисију за спровођење поступка за избор кандидата за председника и чланове Савета Агенције за енергетику Републике Србије и именовала за чланове Комисије: 1) Снежану Б. Петровић, председника Одбора за привреду, регионални развој, трговину, туризам и енергетику Народне скупштине; 2) др Александру Томић, заменик председника Одбора за привреду, регионални развој, трговину, туризам и енергетику Народне скупштине; 3) проф. др Николу Рајаковића, редовног професора Електротехничког факултета Универзитета у Београду; 4) проф. др Радивоја Митровића, редовног професора Машинског факултета Универзитета у Београду; и 5) проф. др Александра Орловића, редовног професора Технолошко металуршког факултета Универзитета у Београду. Комисија је изабрала др Александру Томић за председника Комисије.

Комисија је расписала и спровела поступак за избор кандидата (члан 40. Закона о енергетици), а Влада поднела Народној скупштини Предлог одлуке да се за председника Савета АЕРС изабере Дејан Поповић, дипломирани инжењер рударства, на седам година, а за чланове Савета: проф. др Аца Марковић, дипломирани инжењер електротехнике, на период од шест година, Дејана Стефановић Костић, дипломирани економиста, мастер, на период од шест година, Негица Рајаков, дипломирани инжењер електротехнике, на период од пет година и Горан Петковић, дипломирани правник, на период од пет година.

Комисија је независно и објективно обавила процедуру предлагања кандидата и доставила Влади Републике Србије свој предлог. Расписала је јавни конкурс, по подношењу пријава извршила анализу и проверу испуњености услова и обавила разговор са кандидатима, уз техничку подршку запослених у Министарству рударства и енергетике. На конкурс се пријавило шест кандидата за председника Савета АЕРС и 19 кандидата за чланове Савета АЕРС. Комисија је утврдила строге критеријуме за оцењивање, уз уважавање струке на првом месту како би се обезбедио квалитет у раду Савета, и једногласно утврдила листу кандидата.

У расправи је изнет предлог да Одбор обави разговор са кандидатима. Председник је образложила да чланом 203. Пословника није предвиђено обављање разговора са кандидатима, јер Одбор није предлагач кандидата. Одбор подноси извештај Народној скупштини о свом ставу, на седници Народне скупштине се води расправа и Народна скупштина одлучује о Предлогу одлуке. Образложење је прихваћено, уз напомену да Пословником није забрањен разговор с кандидатима.

У дискусији су учествовали Снежана Б. Петровић, Александра Томић и Дејан Николић.

На основу члана 54. и члана 203. став 1. Пословника Народне скупштине, Одбор је поднео Народној скупштини

И З В Е Ш Т А Ј

Одбор за привреду, регионални развој, трговину, туризам и енергетику констатовао је да је Предлог одлуке о избору председника и чланова Савета Агенције за енергетику Републике Србије поднео овлашћени предлагач, у складу са чланом 40. Закона о енергетици.

Одбор је одлучио да предложи Народној скупштини да прихвати Предлог одлуке о избору председника и чланова Савета Агенције за енергетику Републике Србије.

За известиоца Одбора на седници Народне скупштине одређена је др Александра Томић, заменик председника Одбора.

Седница је закључена у 11 часова и 20 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић